CELEX: 32022D0449
Language: ro
Date: 2022-03-17 00:00:00
Title: Decizia (UE) 2022/449 a Consiliului din 17 martie 2022 privind semnarea, în numele Uniunii, și aplicarea cu titlu provizoriu a Acordului dintre Uniunea Europeană și Republica Moldova privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova

18.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 91/1
               
            
         DECIZIA (UE) 2022/449 A CONSILIULUI
         din 17 martie 2022
         privind semnarea, în numele Uniunii, și aplicarea cu titlu provizoriu a Acordului dintre Uniunea Europeană și Republica Moldova privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 77 alineatul (2) literele (b) și (d) și articolul 79 alineatul (2) litera (c), coroborate cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     În situațiile în care trebuie trimise echipe de gestionare a frontierelor din cadrul corpului permanent al Poliției de frontieră și gărzii de coastă la nivel european către o țară terță în care membrii echipei vor exercita competențe de executare, articolul 73 alineatul (3) din Regulamentul (UE) 2019/1896 (1) prevede că Uniunea încheie cu țara terță respectivă, în conformitate cu articolul 218 din Tratatul privind funcționarea Uniunii Europene, un acord privind statutul.
                  
               
                     (2)
                  
                  
                     La data de 14 martie 2022 (2), Consiliul a autorizat Comisia să înceapă negocieri cu Republica Moldova referitoare la un acord privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova (denumit în continuare „acordul”).
                  
               
                     (3)
                  
                  
                     Negocierile s-au încheiat cu succes prin parafarea acordului.
                  
               
                     (4)
                  
                  
                     Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (3); prin urmare, Irlanda nu participă la adoptarea prezentei decizii, aceasta nu este obligatorie pentru respectivul stat membru și nu i se aplică.
                  
               
                     (5)
                  
                  
                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică. Deoarece prezenta decizie constituie o dezvoltare a acquis-ului Schengen, Danemarca decide, în conformitate cu articolul 4 din protocolul respectiv, în termen de șase luni de la data la care Consiliul a adoptat prezenta decizie, dacă o va pune în aplicare în dreptul său intern.
                  
               
                     (6)
                  
                  
                     Acordul ar trebui să fie semnat și declarația comună atașată cu privire la Islanda, Norvegia, Elveția și Liechtenstein ar trebui să fie aprobată în numele Uniunii.
                  
               
                     (7)
                  
                  
                     În vederea asigurării posibilității de a trimite de urgență echipe din cadrul corpului permanent al Poliției de frontieră și gărzii de coastă la nivel european pe teritoriul Republicii Moldova pentru a-i acorda asistență în ceea ce privește afluxul de persoane rezultat în urma agresiunii Federației Ruse împotriva Ucrainei, acordul ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Acordului dintre Uniunea Europeană și Republica Moldova privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova (denumit în continuare „acordul”), sub rezerva încheierii acordului menționat (4).
         
         
            Articolul 2
            Declarația comună atașată la prezenta decizie se aprobă în numele Uniunii.
         
         
            Articolul 3
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.
         
         
            Articolul 4
            Acordul se aplică cu titlu provizoriu, în conformitate cu articolul 22 alineatul (2) al doilea paragraf din acesta, de la data semnării sale și până la finalizarea procedurilor necesare pentru intrarea sa în vigoare.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 17 martie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Regulamentul (UE) 2019/1896 al Parlamentului European și al Consiliului din 13 noiembrie 2019 privind Poliția de frontieră și garda de coastă la nivel european și de abrogare a Regulamentelor (UE) nr. 1052/2013 și (UE) 2016/1624 (JO L 295, 14.11.2019, p. 1).
         
            (2)  Decizia (UE) 2022/426 a Consiliului din 14 martie 2022 de autorizare a începerii negocierilor în vederea unui acord privind statutul între Uniunea Europeană și Republica Moldova referitor la activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova (JO L 87, 15.3.2022, p. 22).
         
            (3)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).
         
            (4)  Textul acordului se publică în JO L 91, 18.3.2022, p. 4.
      
      
         
            DECLARAȚIE COMUNĂ CU PRIVIRE LA ISLANDA, NORVEGIA, ELVEȚIA ȘI LIECHTENSTEIN
            Părțile la Acordul dintre Uniunea Europeană și Republica Moldova privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova iau notă de relația strânsă existentă între Uniunea Europeană și Norvegia, Islanda, Elveția și Liechtenstein, în special în temeiul acordurilor din 18 mai 1999 și 26 octombrie 2004 privind asocierea acestor țări la implementarea, aplicarea și dezvoltarea acquis-ului Schengen.
            În aceste circumstanțe, este de dorit ca autoritățile Norvegiei, Islandei, Elveției și Liechtensteinului, pe de o parte, și cele ale Republicii Moldova, pe de altă parte, să încheie, fără întârziere, acorduri bilaterale privind acțiunile desfășurate de Agenția Europeană pentru Poliția de Frontieră și Garda de Coastă în Republica Moldova în condiții similare celor prevăzute în Acordul dintre Uniunea Europeană și Republica Moldova privind activitățile operative desfășurate de Agenția Europeană pentru Poliția de Frontieră și Garda de Coastă în Republica Moldova.